b'\n_START_ARTICLE_\nKvantna teorija polja\n_START_PARAGRAPH_\nKv\xc3\xa1ntna teor\xc3\xadja p\xc3\xb3lja je raz\xc5\xa1iritev kvantne mehanike od to\xc4\x8dkastih delcev do polj, kot je na primer elektromagnetno polje. Nova teorija se je morala razviti, ker navadna kvantna mehanika ni zmogla zadovoljivo opisati, na primer, nastanka ali anihilacije osnovnih delcev. Teorija je v skladu z Einsteinovo posebno teorijo relativnosti._NEWLINE_Kvantno teorijo polja so od leta 1935 do 1955 razvili fiziki, med njimi Paul Adrien Maurice Dirac, Vladimir Aleksandrovi\xc4\x8d Fok, Werner Karl Heisenberg, Wolfgang Ernst Pauli, Hans Albrecht Bethe, Enrico Fermi, Freeman John Dyson, \xc5\xa0ini\xc4\x8diro Tomonaga, Julian Seymour Schwinger, Richard Phillips Feynman. Je temelj sodobnim fizikalnim teorijam osnovnih delcev v elektromagnetnem polju in poljih \xc5\xa1ibke in mo\xc4\x8dne jedrske sile. Kvantna teorija elektromagnetnih pojavov ali kvantna elektrodinamika (QED) je do sedaj ena od najbolj presku\xc5\xa1enih fizikalnih teorij._NEWLINE_Kvantna teorija polja ima z vidika sodobnej\xc5\xa1e teorije strun dolo\xc4\x8dene te\xc5\xbeave pri opisu hadronov, saj jih je bolje opisovati kot enorazse\xc5\xbene strune, namesto to\xc4\x8dkastih delcev._NEWLINE_Kvantna teorija polja opisuje pojave s topologijo Minkowskega .'